KIRJALLINEN KYSYMYS P-1736/02 esittäjä(t): Claude Moraes (PSE) komissiolle. Länsi-Sahara ja länsisaharalaisten itsemääräämisoikeus.



Virallinen lehti nro 137 E , 12/06/2003 s. 0024 - 0025



KIRJALLINEN KYSYMYS P-1736/02 esittäjä(t): Claude Moraes (PSE) komissiolle (10. kesäkuuta 2002) Aihe: Länsi-Sahara ja länsisaharalaisten itsemääräämisoikeus Tukeeko komissio länsisaharalaisten itsemääräämisoikeutta? Tukeeko komissio kansanäänestystä, jolla annettaisiin länsisaharalaisille oikeus muodostaa oma hallitus? Onko komissio samaa mieltä siitä, että aseiden myynti Marokolle mahdollistaa sen, että maa käyttää niitä estääkseen länsisaharalaisten pääsyn omaan maahansa? Christopher Pattenin komission puolesta antama vastaus (3. heinäkuuta 2002) Komissio on aina antanut täyden tukensa Yhdistyneiden Kansakuntien Länsi-Saharan aluetta koskeville näkökannoille ja toimenpiteille. Näihin sisältyy alueen määrittely ei-autonomiseksi YK:n yleiskokouksen päätöksen mukaisesti, sekä YK:n pääsihteerin Kofi Annanin ja hänen henkilökohtaisen lähettiläänsä James A. Baker III:n ponnistelut saavuttaa kiistassa molempien osapuolten hyväksymä ratkaisu. YK:n pääsihteeri ja turvallisuusneuvosto pyrkivät vielä tämän vuoden aikana löytämään toteuttamiskelpoisen vaihtoehdon tämän konfliktin ratkaisemiseksi. Raportissaan 19. helmikuuta 2002 Kofi Annan antaa neljä vaihtoehtoa turvallisuusneuvoston harkittavaksi. Turvallisuusneuvosto on päättänyt jatkaa YK:n operaatiota kansanäänestyksen järjestämiseksi Länsi-Saharassa 31. heinäkuuta 2002 saakka voidakseen tarkemmin perehtyä yllä mainittuun pääsihteerin raporttiin. Tässä heidän työnsä arkaluonteisessa vaiheessa komissio ja unioni haluavat varmistaa, ettei heidän työtään millään tavoin vaikeuteta. Komissio seuraa tarkasti asiassa tapahtuvaa kehitystä ja on valmis tutkimaan pyyntöjä yhteisön tuesta lopullisen, kansainvälisiä oikeusnormeja noudattavan ratkaisun saavuttamiseksi. Humanitaarisen avun toimiston (ECHO) kautta toimitettu humanitaarinen apu, joka koostuu ruoka- ja lääkeavustuksesta, oli vuosien 1993 ja 2001 välillä 81 miljoonaa euroa; vuodelle 2002 on ehdotettu 14 miljoonan euron lisäystä. Lisäksi komissio ehdottaa aktiivisesti luottamusta lisäävien toimenpiteiden soveltamista, kuten sotavankien vapauttamista ja erillään olevien perheenjäsenten yhteydenpidon ja vierailujen helpottamista. Tällaiset toimenpiteet auttavat luomaan paremmat olosuhteet hedelmälliselle vuoropuhelulle konfliktien osapuolten välillä. Ministeritroikan kokouksessa Algerissa 5. kesäkuuta 2002 unioni käytti hyväkseen tilaisuutta tuoda julki EU:n huolet ja vaatimukset Länsi-Saharan selkkauksen humanitaarisista näkökohdista. Unioni vahvisti tukensa Yhdistyneiden Kansakuntien ponnisteluille löytää molempien osapuolien hyväksymä ratkaisu. Se kehotti molempia osapuolia ratkaisemaan kadonneiden kohtalon sekä vapauttamaan kaikki konfliktin aikana pidätetyt. Unioni pyysi myös siviilien ja ihmisoikeuksien täydellistä kunnioitusta Länsi-Saharan alueella sekä molempia osapuolia suomaan yhteydenpidon ja vierailut konfliktin erottamien perheenjäsenten välillä. Ei tule myöskään aliarvioida Marokon(1) ja Algerian(2) kanssa solmittujen assosiaatiosopimusten ratifioinnin tärkeyttä tässä yhteydessä. Nämä sopimukset mahdollistavat säännöllisen ja järjestelmällisen poliittisen vuoropuhelun unionin ja asianomaisen maan välillä. (1) Voimassa 1. maaliskuuta 2000 lähtien. (2) Allekirjoitettu Valenciassa 22. huhtikuuta 2002, jokaisen kansallisen parlamentin sekä Euroopan parlamentin on vielä ratifioitava sopimus.